Συντεταγμένες: 38°35′50″N 23°32′40″E﻿ / ﻿38.59722°N 23.54444°E﻿ / 38.59722; 23.54444

Τα **Πολιτικά Εύβοιας** είναι χωριό του δήμου Διρφύων-Μεσσαπίων του νομού Εύβοιας. Απέχει 24 χιλιόμετρα από τη Χαλκίδα και διαθέτει παραλία. Σύμφωνα με την απογραφή του 2011, το χωριό έχει πληθυσμό 1.378 κατοίκων. Είναι κτισμένα σε υψόμετρο 50 μ. Διαθέτει αγροτικό ιατρείο και στην παραλία Πολιτικών υπάρχει αλιευτικό καταφύγιο.

Ιστορικά στοιχεία
-----------------

Σε σπήλαιο κοντά στα Πολιτικά έχουν βρεθεί ίχνη χρήσης κατά την αρχαιότερη νεολιθική εποχή, η οποία αντιστοιχεί στην 6η χιλιετία π.Χ. στην περιοχή της Εύβοιας. Μέσα στο σπήλαιο βρέθηκε σκελετός με πολύ φθαρμένα οστά και δίπλα του δύο αγγεία και δύο όστρακα από χτένια με οπές μέσα από τις οποίες περνούσε σκοινί, φτιάχνοντας έτσι ένα περιδέραιο. Τα ευρήματα έχουν ερμηνευθεί ως ταφή.

Η αρχαία πόλη Αιγές, κέντρο λατρείας του Ποσειδώνα, έχει τοποθετηθεί στην περιοχή του χωριού, και συγκεκριμένα στην περιοχή Καυκάλα. Σύμφωνα με την παράδοση, το χωριό δημιουργήθηκε τα βυζαντινά χρόνια από κατοίκους του Γαλατά, στην Κωνσταντινούπολη, που κρατώντας τη σύνδεσή τους με τις ρίζες τους στην Πόλη, το ονόμασαν έτσι. Κατά την Φραγκοκρατία, πιθανόν το 13ο αιώνα, κτίστηκε στο κέντρο του χωριού οχυρός πύργος. Το χωριό αναφέρεται σε οθωμανικό φορολογικό κατάστιχο του 1474 με την ονομασία Politika. Σύμφωνα με το κατάστιχο, είχε 33 σπίτια και παρήγαγε κρασί.

Το 1835 τα Πολιτικά προσαρτήθηκαν στον δήμο Μεσσαπίων. Από το 1841 μέχρι το 1866, όταν ο δήμος Μεσσαπίων είχε καταργηθεί, υπαγόταν στον Δήμο Χαλκιδέων. Με το ΦΕΚ 69Α - 03/11/1866 ο δήμος Μεσσαπίων επανασυστάθηκε. Με την κατάργηση των δήμων το 1912 ορίστηκε έδρα ομώνυμης κοινότητας. Με το σχέδιο Καποδίστριας προσαρτήθηκε στον δήμο Μεσσαπίων και με το πρόγραμμα Καλλικράτης στον δήμο Διρφύων - Μεσσαπίων.

### Απογραφές πληθυσμού

Η πορεία του πληθυσμού σύμφωνα με τις απογραφές:

| Απογραφή | 1928 | 1940 | 1951 | 1961 | 1971 | 1981 | 1991 | 2001 | 2011 |
| --- | --- | --- | --- | --- | --- | --- | --- | --- | --- |
| Πληθυσμός | 1.066 | 1.295 | 1.240 | 1.184 | 1.106 | 1.151 | 1.075 | 1.366 | 1.378 |

Σημεία ενδιαφέροντος
--------------------

Ο μεσαιωνικός πύργος του χωριού
Το χωριό διατηρεί τον παραδοσιακό χαρακτήρα του. Στην κεντρική πλατεία βρίσκονται καφενεία και πλάτανοι. Κοντά στο κέντρο του χωριού και δίπλα στο ναό της Μεταμόρφωσης βρίσκεται φράγκικος πύργος. Η κατασκευή του χρονολογείται στον 13ο αιώνα, σε αντίθεση με τους περισσότερους άλλους πύργους στην Εύβοια, οι οποίοι κτίστηκαν από τους Βενετούς στα τέλη του 14ου με τις αρχές του 15ου αιώνα. Ο πύργος είναι τετραώροφος, με την είσοδο να βρίσκεται στον δεύτερο όροφο. Η πρόσβαση γινόταν με κινητή σκάλα, η οποία θα μπορούσε να αφαιρεθεί εύκολα σε περίπτωση κινδύνου. Ο πύργος αποκαταστάθηκε την περίοδο 2010-2013 και έγινε επισκέψιμος τον Αύγουστο του 2015.

Ναοί στο χωριό περιλαμβάνουν το ναό της Παναγίτσας, έναν πετρόκτιστο ναό αφιερωμένο στα Εισόδια της Θεοτόκου, τον ναό του Αγίου Δημητρίου και το ναό της Αγίας Παρασκευής. Στη θέση Προφήτης Ηλίας, με πανοραμική θέα προς τα Πολιτικά και το βόρειο Ευβοϊκό κόλπο, βρίσκεται ομώνυμο εξωκλήσι. Ανάμεσα στα Πολιτικά και την Καμαρίτσα βρίσκεται ο ναός των Αγίων Αναργύρων, γνωστός και ως Μονή Αγίων Αναργύρων.

Κοντά στο χωριό βρίσκεται επίσης η μονή της Παναγίας της Περιβλέπτου, η οποία ιδρύθηκε στους βυζαντινούς χρόνους. Το σημερινό καθολικό της κτίστηκε επί τουρκοκρατίας και είναι στο ρυθμό του σταυροειδούς εγγεγραμμένου ναού με τρούλο.

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **Πολιτικά**  |

Παραπομπές
----------

1. ↑  «ΠΟΛΙΤΙΚΑ (Κωμόπολη) ΧΑΛΚΙΔΑ - GTP». *gtp.gr*. Ανακτήθηκε στις 22 Δεκεμβρίου 2019.
2. 1 2 3 4 5 6 7 8 9  Σταματελάτος, Μιχαήλ· Βάμβα-Σταματελάτου, Φωτεινή (2006). *Γεωγραφικό Λεξικό της Ελλάδας*. Αθήνα: Ερμής. σελ. 641. ISBN 9603201332.
3. ↑  «Πολιτικά». *Διακοπές*. Αρχειοθετήθηκε από το πρωτότυπο στις 22 Ιουνίου 2018. Ανακτήθηκε στις 28 Δεκεμβρίου 2019.
4. ↑  Σάμψων, Αδαμάντιος (1985). «Τα σπήλαια και η χρήση τους στην Εύβοια και γενικότερα στον ελληνικό χώρο». *Αρχαιολογία* **15**: 37-44.. Ανακτήθηκε στις 2019-12-26.
5. 1 2  «Πολιτικά». *servitoros.gr*. Αρχειοθετήθηκε από το πρωτότυπο στις 4 Οκτωβρίου 2011. Ανακτήθηκε στις 28 Δεκεμβρίου 2019.
6. 1 2  Παπαθανασίου, Μανώλης. «Πύργος Πολιτικών». *Καστρολόγος*. Ανακτήθηκε στις 28 Δεκεμβρίου 2019.
7. ↑  Μπαλτά, Ευαγγελία (1989). *L' Eubee a la fin du XV siecle: economie et population: les registres de l'annee 1474*. Αθήνα: Εταιρεία Ευβοϊκών Μελετών. σελ. 124, 315.
8. ↑  «Πολιτικά (Ευβοίας)». *Διοικητικές Μεταβολές Οικισμών - Αναλυτικά*. ΕΕΤΑΑ-Ελληνική Εταιρία Τοπικής Ανάπτυξης και Αυτοδιοίκησης Α.Ε. Ανακτήθηκε στις 4 Νοεμβρίου 2019.
9. ↑  «Μεσαιωνικός πύργος Πολιτικών». *www.medievalroutes.gr*. Εφορεία Αρχαιοτήτων Ευβοίας. Ανακτήθηκε στις 28 Δεκεμβρίου 2019.
10. ↑  «Εύβοια: Εγκαινιάστηκε ο Μεσαιωνικός Πύργος στα Πολιτικά (ΦΩΤΟ)». *eviazoom.gr*. 13 Αυγούστου 2015. Ανακτήθηκε στις 28 Δεκεμβρίου 2019.
11. 1 2  «Πολιτικά > Προορισμοί/Αξιοθέατα». *www.diakopes.gr*. Αρχειοθετήθηκε από το πρωτότυπο στις 23 Ιουλίου 2020. Ανακτήθηκε στις 28 Δεκεμβρίου 2019.

  


|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμου Διρφύων - Μεσσαπίων |
| --- |
|  |
| Δημοτική Ενότητα Διρφύων | 
* Αγία Ειρήνη
* Άγιος Αθανάσιος
* Αγριοσυκιά
* Αμφιθέα
* Άνω Μίστρος\*
* Βούνοι
* Γλυφάδα
* Θεολόγος
* Καθενοί
* Καμπιά
* Κάτω Καμπιά
* Κάτω Στενή
* Κλιμάκι
* Κοτσίκια
* Λάμαρη
* Λούτσα
* Μαυρόπουλο
* Μίστρος
* Νίκη
* Παλιούρας
* Παραλία Χιλιαδού
* Πισσώνας
* Πούρνος
* Πύργος
* Σκουντέρι
* Στενή Δίρφυος
* Στρόπωνες
 |
|  |
| Δημοτική Ενότητα Μεσσαπίων | 
* Αγία Σοφία
* Άγιος
* Άκρες
* Άτταλη
* Δάφνη
* Δροσιά
* Θεοτόκος
* Θηλυκόντας\*
* Κακοπέρατο
* Καμαρίτσα
* Καστέλλα
* Κλιμάκι
* Κοντοδεσπότι
* Κυπαρίσσι
* Λιμνιώνας
* Μακρυκάπα
* Μακρυμάλλη
* Μαρκάτες
* Μονή Αγίου Ιωάννη Καλυβίτη\*
* Μονή Μακρυμάλλης
* Μονή Παναγίας Γοργοεπηκόου
* Μύλοι
* Νέος Παγώντας
* Νεροτριβιά
* Παγώντας
* Παραλία Πολιτικών
* Πηγάδια
* Πλατάνα
* Πολιτικά
* Σταυρός
* Τριάδα
* Φτελιά Παραλίας Καστέλλας
* Χλόες
* Ψαχνά
 |
|  |
| 
* Έδρα: Ψαχνά
* \* (Οικισμοί με μη μόνιμο πληθυσμό)
 |

 |